
Az Aphanizomenon flos-aquae vertikális eloszlásának vizsgálata a németországi Stechlin-tóban

A Stechlin-tó Németország északkeleti területén helyezkedik el, a mecklenburgi tóvidék déli részén. Glaciális eredetű, jelenleg oligo-mezotróf, dimiktikus, egyes években monomiktikus tó. Az egyetlen szervesanyag-forrás a közel 12,4 km2-es vízgyűjtő területet borító erdőből való avarbemosódás. Átlagos mélysége 26 méter, maximális mélysége 68 méter. Az eufotikus mélység (20-25 m) a termoklin (8-10 m) alatt húzódik, így létrehozva egy eufotikus meta-, felső hipolimniont.
A stabil rétegzettség és az eufotikus meta- és felső hipolimnion megteremti a feltételeit mélyrétegű klorofill maximum (DCM) kialakulásának, azaz a jó lebegőképességű, árnyéktűrő fajok stabil populációt képesek kialakítani ebben a rétegben. A Stechlin-tóban rendszeresen DCM-et alkot a Cyanobium sp. piko-cianobaktérium, egyes években pedig a Planktothrix rubescens.
Az Aphanizomenon flos-aquae először 2000-ben jelent meg a tóban, 2006-tól rendszeres késő nyári tagja a fitoplankton flórának, 2009-ben pedig magas biomassza értékkel jelentkezett, 2009/2010 telén jég alatti vízvirágzást okozott 920 μgL-1 értékkel.
A vizsgálat során a 2009. és 2010. évben, a rétegzett időszakból származó, a tó legmélyebb pontján vett rétegmintákat elemeztem. A minták alapján vizsgáltam a fitoplankton vertikális elterjedését, különös tekintettel az Aphanizomenon flos-aquae-ra.
Eredményül azt kaptam, hogy az Aphanizomenon flos-aquae mindkét évben, nyáron DCM-et hozott létre a meta-, illetve a felső hipolimnion mélységében (10-15 m).
Az eutróf vizeket kedvelő faj megjelenése egy oligo-mezotróf tóban, DCM kialakítása és téli vízvirágzása váratlan eseménynek számítanak. Az Aphanizomenon flos-aquae DCM létrehozása korábban nem volt dokumentált. A váratlan helyen, és időpontokban való megjelenésére és magas biomassza termelésre magyarázat a hőmérséklet és fényviszonyok kedvező interakciója mellet az A. flos-aquae fiziológiai flexibilitása is.



